[{"text_idx": "#000000", "text": "Aasta elamus: Ducati Panigalega ringrajal!"}, {"text_idx": "#000001", "text": "See artikkel ilmus esmakordselt 3/2021 Tehnikamaailmas"}, {"text_idx": "#000003", "text": "See lugu algas tegelikult paar kuud varem, 2020. aasta kevadel. Olin just valmis saanud oma Yamaha vo\u0303iduso\u0303idukollase projektiratta XJ600 N ja tahtsin sellega oma oskusi vilunud professionaali o\u0303petuste ja\u0308rgi parandada. Selleks eksperdiks osutus Marko Rohtlaan, kes pakub Vihur Motospordi meeskonnaga Aravetel koolitust \u201cPo\u0303lv maha\u201d. Poolepa\u0308evase koolitusega ma po\u0303lve maha ei saanud (ja see polnud ka mu eesma\u0308rk), ku\u0308ll aga sain harjutada ha\u0308id so\u0303iduvo\u0303tteid ja teadmisi, kuidas ohutult ja kiiresti kurve la\u0308bida."}, {"text_idx": "#000004", "text": "Pa\u0308rast seda andis Rohtlaan ma\u0308rku, et nu\u0308u\u0308d kui esmane ringrajakoolitus tehtud, siis vo\u0303in tulla Audrusse \u2013 pa\u0308ris ringrajale \u2013 vo\u0303iduso\u0303iduseades Ducati Panigalega so\u0303itma. Igaks juhuks mainin a\u0308ra (kui keegi ei tea), et Marko Rohtlaan pole mingi tavaline o\u0303ppeso\u0303iduinstruktor, vaid 31-aastase motokogemusega ringrajavo\u0303iduso\u0303itja, vo\u0303istelnud isegi maailma tippmeeskondades. Lisaks jagub tal indu, et ja\u0308relkasvuga tegeleda \u2013 koolitab suure innuga va\u0308lja nii lapsi kui ka ta\u0308iskasvanuid."}, {"text_idx": "#000005", "text": "Ra\u0308a\u0308gime tehnikast: Ducati Panigale V4"}, {"text_idx": "#000006", "text": "Vihuri kasutuses on peamiselt Ducati Panigaled. 1,1-liitrine V4 mootor, tavaseades 157 kilovatti, ringraja jaoks kohandatuna veidi rohkem, tippkiirus la\u0308heneb 300 kilomeetrile tunnis. To\u0303eline asfaldirakett, millel lisaks veel super juhitavus ja itaallaste poolt filigraanselt vormistatud disain. Kui poest saab Panigale ka\u0308tte 23 tuhande euroga, siis umbes 5500 eurot kulub veel ringrajajuppidele. Lisaraha eest paigaldatakse spetsiaalne vedrustus, Akrapovic\u030ci summuti, uuendatud elektroonika, lisaks mitmed rajano\u0303uetele vastavad lahendused (ketikaitse, kogumisanumad u\u0308levoolude jaoks jms). Kasutusel on ka ringrajarehvid, mis tuleb enne so\u0303itu rehvisoojendustega u\u0308les ku\u0308tta, et ikka pidamist oleks. 3,2-kilomeetrine Audru ringrada peaks olema just sobilik koht, kus sellist masinat proovile panna."}, {"text_idx": "#000007", "text": "Paar huvitavat nu\u0308anssi veel siia juurde. Ringrajaseades Ducatil ei ole ku\u0308ljejalga \u2013 boksi tulles vaja masin spetsiaalse toe peale panna, seega suvalises kohas peatuda ei saa. Samuti on ka\u0308iguvahetus u\u0308mber po\u0308o\u0308ratud ehk esimene ka\u0308ik tuleb u\u0308lespoole lu\u0308litada ja teised viis alla. Miks nii? Po\u0303hjus on va\u0308ga praktiline \u2013 kui ringrajal kurvis vasakule kallutad ja tahad kurvist va\u0308lja kiirendades ja\u0308rgmist ka\u0308iku lu\u0308litada, siis tavapa\u0308raselt peaksid saapanina ka\u0308iguheebli alla panema, et seda u\u0308lespoole lu\u0308kata. Ringrajal vo\u0303ivad kallutamisnurgad olla pa\u0308ris korralikud ja saabas la\u0308heb vastu asfalti. Ma suutsin Aravetel isegi oma Yamahaga varba vastu asfalti panna kui neid hoolikalt vastu motikat ei hoidnud. Halvemal juhul vo\u0303id isegi tsiklilt maha pudeneda."}, {"text_idx": "#000008", "text": "Kokkulepitud pa\u0308eval Audrusse jo\u0303udes oli rajal ta\u0308ielik vaikus, ei mingit rajapa\u0308eva ega midagi. Kogu ringrada oli tervenisti vaid mulle ja veel u\u0308hele teisele motoentusiastile kasutamiseks."}, {"text_idx": "#000009", "text": "Rajapa\u0308ev algas teooriaga. Marko selgitas ja na\u0308itas paberil, kus pidurdada, kus kiirendada, mis ka\u0308iguga kuskil so\u0303itma peaks ja kust jookseb ideaaltrajektoor. Teooriaosa selgeks tehtud, liikusime edasi rajale. Instruktor so\u0303itis mo\u0303ned ringid pisikese KTM 390 Duke\u2019iga ees, et raja ideaaltrajektoor tsikliga ette na\u0308idata."}, {"text_idx": "#000010", "text": "Marko Rohtlaan selgitab, kuidas iga kurvi la\u0308bida."}, {"text_idx": "#000011", "text": "Olen varem Audru ringrajal autoga so\u0303itnud, aga mootorrattaga sattusin sinna esimest korda. Ja pealegi veel kalli ja vo\u0303imsa mootorrattaga, millel ka\u0308iguvahetus \u201cvalepidi\u201d toimib. Olin oma mugavustsoonist va\u0308ljas ja pidin oludega harjuma. Seevastu Marko oli aga nagu kala vees ja suutis (esialgu) isegi selle vaid 35 kilovatti arendava KTMiga mul eest a\u0308ra so\u0303ita."}, {"text_idx": "#000012", "text": "Alguses vo\u0303tsin va\u0308ga, va\u0308ga rahulikult. Ilmselt isegi liiga rahulikult, aga noh, vo\u0303o\u0303ras ja kallis tsikkel, eks. Iga ringiga sai rada veidi selgemaks ja tsiklitunnetus la\u0308ks paremas, tuli ka julgust juurde."}, {"text_idx": "#000013", "text": "Teine mootorrattur, kes minuga samal ajal rajal harjutas, oli aga ma\u0308rksa julgem. Ta paugutas juba teisel ringil minust mo\u0308o\u0308da, so\u0303itis kartmatult ja kiirelt, aga... juba ja\u0308rgmises kurvis kaldus rajalt va\u0308lja murule. Tsikli kiirus ja so\u0303itja so\u0303iduvo\u0303tted ei sobinud tol hetkel ha\u0308sti kokku. O\u0303nneks ja\u0308i ta pu\u0308sti ja ja\u0308tkas oma rajapa\u0308eva veidi rahulikumalt. Minul aga lo\u0303i selline ehmatav seik verero\u0303hu u\u0308les ja keskendusin teadlikult vaid so\u0303idutehnikale, ideaaltrajektoorile. Kui so\u0303iduvo\u0303tted on o\u0303iged, ku\u0308ll see kiirus ka tuleb."}, {"text_idx": "#000014", "text": "Esimese pausi ajal selgus, et ma peaksin ikka rohkem kiirusele ka keskenduma. Nimelt jo\u0303udsin ma boksi tagasi rehvidega, mis olid minu so\u0303idu ajal mitte kuumemaks la\u0308inud, vaid hoopis veidi maha jahtunud. Kui rehv liiga maha jahtub, kaob ka pidamine, nii et aeglane so\u0303it ei ole alati ko\u0303ige ohutum."}, {"text_idx": "#000015", "text": "Panigale seljas istumine oli tavapa\u0308rase ta\u0308navarattaga vo\u0303rreldes va\u0308ga vo\u0303o\u0303ras. So\u0303iduasend on a\u0308a\u0308rmiselt sportlik, pidin end nii palju ette kummardama, et raja vaatamiseks pidi pea ta\u0308iesti kuklasse ajama, visiiriava u\u0308lemine a\u0308a\u0308r ja\u0308i isegi veidi ette (selle kohta soovitas Marko kiiver veidi u\u0308lespoole sa\u0308ttida). Ko\u0303ik oli harjumatu, hoidsin kogu keha pinges. Esimese 20-minutise sessiooni ja\u0308rel oli tunne, et olen juba korraliku trenni la\u0308bi teinud."}, {"text_idx": "#000016", "text": "Ja\u0308rgmisel sessioonil proovisin keha lo\u0303dvemalt hoida ja avastasin, et vo\u0303in julgelt ko\u0303huga paagile toetuda. Kurvides kallutasin keha korralikult ku\u0308lje peale va\u0308lja, nihutasin tagumikugi sadula a\u0308a\u0308rele \u2013 just nii nagu o\u0303petati! Ja see to\u0303esti aitab! Kui Panigale on muidu suur motikas ja kehaga mitte kaasa aidates tundub, et teda tuleb kurvi justkui jo\u0303uga suruda, siis kehaga korrektselt kaasa aidates kaldub masin justkui iseenesest soovitud suunas. See oli to\u0303eline vau-hetk \u2013 ringrajaso\u0303it ei olegi nii keeruline!"}, {"text_idx": "#000017", "text": "O\u0303nneks vo\u0303i kahjuks on mul va\u0308ga tugev enesealalhoiuinstinkt, mis ei lubanud gaasi ta\u0308iesti po\u0303hja keerata. Ko\u0303ige pikemal sirgel suutsin 160 km/h sisse saada. Oskajad mehed so\u0303idavad samasuguse tsikliga 260-ga... Sellegipoolest suutsin ring ringi haaval oma tunnetust, julgust ja ringiaegu paremaks timmida. Kui hooajal na\u0308dala-paari tagant harjutamas ka\u0308ia, suudaksin mootorratta kogu potentsiaalist kindlasti palju rohkem a\u0308ra kasutada."}, {"text_idx": "#000018", "text": "Ringrajaso\u0303it tundub ko\u0303rvaltvaatajale po\u0303nev ja elevust pakkuv tegevus. Nii ongi, aga see ei ole mugav nauding, vaid ekstreemne piiride kompamine. Kehaasend on ebamugav, kiire so\u0303it u\u0308helt poolt va\u0308sitab, teisalt ta\u0308idab kogu keha korraliku adrenaliinilaksuga. Eesma\u0308rk on ja\u0308rjest kiiremini so\u0303ita, samas torgib aina enam ka mo\u0303te vo\u0303imalikust o\u0303nnetusest. Hirm ja po\u0303nevus ka\u0308sika\u0308es. Tagantja\u0308rele mo\u0303eldes on see u\u0308ks erilisemaid elamusi kahel rattal. U\u0308helt poolt justkui rohkem ei tahaks ringrajal enda ja mootorratta piire kombata, teisalt paneb juba pelgalt mo\u0303te rajapa\u0308evast su\u0308dame elevusest puperdama."}, {"text_idx": "#000022", "text": "Yamaha XJ600 N projekt: va\u0308rvimise eelto\u0308o\u0308d"}]